ભારત-પાકિસ્તાન વચ્ચેની સંભવતઃ અત્યાર સુધીની સૌથી રોમાંચક મેચ છે. ભારતીય ટીમે પહેલી બેટિંગ કરતાં ગંભીરના ૭૫ રનની મદદથી ૧૫૭ રનનું લક્ષ્ય પાક.ને આપ્યું. પાકિસ્તાનની શરૂઆત ઘણી ખરાબ રહી અને સતત વિકેટો પડતી રહી. ઇમરાન નઝીર અને યુનુસ ખાને અનુક્રમે ૩૩ અને ૨૪ રનની ઇનિંગ્સ રમી અને પાકિસ્તાની ઇનિંગ્સને સ્થિરતા આપી. મિસબાહ ઉલ હકે શાનદર બેટિંગ કરીને પાકિસ્તાનને અંત સુધી મેચમાં જાળવી રાખ્યું. મેચનો રોમાંચ ત્યારે ચરમસીમાએ હતો, જ્યારે કેપ્ટન ધોનીએ જોગીન્દર શર્માને અંતિમ ઓવર ફેંકવા કહ્યું. બધાને આશ્ચર્ય થયું, કારણ કે જોગીન્દરે અગાઉ ઘણા રન લૂંટાવી દીધા હતા. અંતિમ ચાર બોલ પર પાકિસ્તાનને જીત માટે માત્ર છ રનની જ જરૂર હતી. મિસબાહે શોર્ટ લેગ તરફ ઊંચો શોટ ફટકાર્યો, જેને શ્રીસંતે ઝડપી લીધો. આ સાથે ભારતે પહેલો ટી-૨૦ ખિતાબ જીતી લીધો હતો. એ મેચ દરમિયાન સ્ટેડિયમમાં બેઠેલા તેમજ ટીવી સામે બેઠેલા ક્રિકેટ ચાહકોના રુંવાડાં ઊભાં થઈ ગયાં હતાં.